# SVET JE ENO!

# VKLJUČEVANJE TUJIH JEZIKOV V PRVEM TRILETJU OSNOVNE ŠOLE

## Izvajalke: red. prof. dr. Alenka Lipovec, red. prof. dr. Alja Oštir Lipovec, doc. dr. Martina Rajšp

## Trajanje: 3 pedagoške ure

## Ciljna skupina: učitelji razrednega pouka, vzgojitelji, učitelji tujega jezika

## Vsebina in cilji:

Danes se vsi, ki smo tesno povezani z vzgojno izobraževalnim sistemom, torej vzgojitelji, učitelji, strokovnjaki, vodstva ustanov in nosilci odločitev v šolstvu ter starši in celo politiki, strinjamo s tem, da je usvajanje tujih jezikov pomembna splošna kompetenca, ki jo moramo začeti razvijati v zgodnjem otroštvu, saj bo le tako usvajanje dalo zares dobre rezultate. Tako menimo odrasli in v skladu s tem, obenem pa ob premalo izkušnjah s področja zgodnjega usvajanja tujih jezikov, ki je v Sloveniji relativno novo, oblikujemo učne enote usvajanja tujih jezikov, ki včasih bolj sledijo perspektivi odraslega kot otroka. Otrok namreč običajno ne vprašamo, kaj bi želeli, ampak nam je dovolj, da se ne pritožujejo in so veseli. Pri tem pa ravno glede tujih jezikov in obdobja zgodnjega usvajanja le-teh velja naslednje: otroci vidijo in razumejo svet kot zaključeno in povezano enoto in otrokom je vseeno, kateri jezik se učijo, pomembno jim je, da je to narejeno na njim zanimiv način. Iz teh postavk izhaja seminar, ki smo ga pripravile. V njem bi želele skupaj z vzgojiteljicami in učiteljicami vašega vrtca oz. šole iskati poti, po katerih bomo usvajanje tujih jezikov napravili uspešnejše in obenem zanimivejše. To vključuje vpogled v svet usvajanja jezikov in odpiranje poti za nove pristope, ki so uspešnejši, vendar pa tudi drugačni. Izhajamo iz tega, da imamo zaposleni v vzgoji in izobraževanju dovolj izkušenj in razumevanja za novosti, potrebno je samo, da z neke drugačne perspektive pogledamo na vsakdanjo prakso.

Seminar bo vključeval naslednja področja: psiholingvistika (usvajanje tujih jezikov), problemski pouk, CLIL, kognitivni razvoj otroka. Področja bodo vključena v seminar na tak način, da bomo skozi primere iz prakse (v živo in na posnetkih) ugotavljali, kakšen naj bo kakovosten pouk tujih jezikov v času zgodnjega usvajanja, nato pa bomo poskušali združiti naša znanja in izkušnje in oblikovati učne enote, ki jih bomo lahko uporabili pri delu z otroki.